Je Blanche, dame d’Esnens, feme monsignour Symon de Neblans, chevaliers, fai savoir à toz que je hay vendu, ballié et delivré à noble baron mon amé signour monsignour Jehan de Chalon, signour d’Arlay, luy et es siens, à tozjoursmas, le fié de Monjay et les appartenances doudit fié, en quelque chose que eles soient, soit en maisons fort, en maisons plaines, en homes, en boys, em prez, en champs, en terres arrables et non arrables et en toutes autres choses, quel que eles soient ne commant que eles soient appelées, et especialmant le fié que Symonins de Vaudrey tient ou doit tenir de moy, et lou fyé que Henry de Chemins tient de moy, pour le pris de cenz livres d’estevenans, lesqueles je ai heues et receues doudit monsignour Jehan en deniers nombrez. Et renonçois, par mon sairemant donné corporelmant sus sainz evangiles, à l’exception que je ne puisse dire que je ne haie heues entierement lesdites cenz livres et receues, et que eles ne soient tornées en mon profiet. Et le devantdit fié de Monjay, par ainsi come il est dessus dit et devisé por toutes choses, je reconois que je le tenoie doudit mons. Jehan en fyé et en chassement. Et de ces choses dessusdites je me suis desvestue, pour moy et pour les miens, et ledit mons. Jehan et les suens en ai envestu par ces lettres; et ces choses je promet par mon soiremant garder fermemant et non venir encontre, par moy ne par autruy; et renonçois... En tesmoint de laquel chose, je hay proié et requis honorable baron et saige le official de Bessençon que il mate le sael de la court de Bessençon en ces presentes lettres... L’an de grace mil CC [C] et six. Ceste lettre est double.